Na našej púti po miestach eucharistických zázrakov vo svete
sa nachádzame aktuálne v Španielsku.
Dnes vás pozývam, milí televízni Diváci, do Carravace de la Cruz,
do Darocy a do San Juan de las Abadesas.
Eucharistický zázrak z Caravace de la Cruz
sa týka slávenia svätej omše, pri ktorej sa zjavil Ježiš vnútri hostie
a dokonca sa materiálne objavil na oltári kríž.
Vďaka tomuto zjaveniu sa moslimský kráľ z Murcie
a jeho rodina obrátili na katolícku vieru.
Najdôležitejším dokumentom opisujúcim zázrak je svedectvo
františkána Gillesa de Zamoru,
životopisca kráľa svätého Ferdinanda.
Medzi mnohými dokumentmi, ktoré spomínajú zázrak,
je najdôležitejším dobové svedectvo zachytené františkánskym
životopiscom kráľa svätého Ferdinanda,
otcom Gillesom di Zamorom.
S istotou vieme, že kresťanský kňaz, don Gínes Pérez Chirinos z Cuenca,
sa vybral medzi moslimov do Murcie, aby im ohlasoval evanjelium.
Bol však uväznený a predvedený pred kráľa Zeyta-Abu-Zeyta,
ktorý ho vyšetroval a kládol mu rôzne otázky
ohľadom kresťanského náboženstva.
Osobitne sa kráľ zaujímal o význam svätej omše.
Kňaz mu dlho vysvetľoval dôležitosť svätej omše a kráľ,
oslovený kňazovou katechézou, mu nariadil,
aby slávil svätú omšu.
Kňaz však nemal potrebné veci na slávenie svätej omše.
Kráľ preto vyslal svojich mužov, aby mu z blízkej dedinky Cuenca,
ktorá ležala na kresťanskom území, priniesli všetko potrebné.
Zabudli však na kríž, ktorý má počas svätej omše byť prítomný na oltári.
Kňaz začal sláviť svätú omšu, no v istom okamihu si uvedomil,
že nemá kríž a rozrušene svätú omšu prerušil.
Kráľ sa ho spýtal na motív jeho rozrušenia
a kňaz mu vysvetlil, že mu chýba kríž.
Ale kráľ mu ihneď odpovedal: „Nebude to tamto?“.
Práve v tom okamihu kládli na oltár kríž dvaja anjeli.
Kňaz plný dojatia ďakoval Pánovi a s radosťou pokračoval v slávení.
Zázrak však pokračoval.
V okamihu premenenia kráľ uvidel namiesto hostie krásne dieťa,
ktoré na neho s láskou pozeralo.
Po tomto zážitku sa kráľ i s celou jeho rodinou obrátil na kresťanstvo
a všetci boli pokrstení.
Zeyt-Abu-Zeyt prijal meno Vincent a jeho manželka meno Helena.
Od toho dňa – 3. mája 1231 – sa mesto premenovalo
na Caravaca de la Cruz.
Nedávno udelila Svätá stolica Caravace de la Cruz
možnosť sláviť Jubilejný rok.
Mesto sa tak stalo piatym vo svete po Santiagu de Compostela,
Santo Toribiu de Liébana, Ríme a Jeruzaleme,
kde sa slávi tzv. „Stály jubilejný rok“
Slávi sa každý siedmy rok až naveky.
Milosti sú viazané na svätyňu, kde sa uchováva „Vera cruz“
(Skutočný kríž).
Eucharistický zázrak z Darocy sa udial tesne pred jednou
z mnohých bitiek Španielov proti Maurom.
Kresťanskí vojenskí velitelia požiadali kňaza,
aby pre vojakov odslúžil na bojovom poli svätú omšu.
Niekoľko minút po premenení však prišiel neočakávaný útok nepriateľa,
čo prinútilo kňaza prerušiť svätú omšu
a schovať premenené hostie zavinuté do korporála.
Španieli v bitke zvíťazili a velitelia prosili kňaza,
aby rozdal sväté prijímanie.
Hostie však boli celé zakrvavené.
Dodnes je možné uctiť si korporál zmáčaný od krvi.
V roku 1239 sa kresťanské mestá Daroca, Teruel a Calatayud
v Aragónsku spojili, aby dobyli späť hrad Chio Luchente,
ktorý predtým obsadili Mauri.
Kaplán don Mateo Martínez z Darocy, slávil pred bojom svätú omšu,
počas ktorej premenil šesť hostií určených na sväté prijímanie
pre šesť kapitánov, ktorí stáli na čele oddielov:
Don Jimenéz Pérez, don Fernando Sánchez, don Pedro, don Raimundo,
don Guillermo a don Simone Carroz.
Nečakaný útok nepriateľa prinútil kaplána okamžite prerušiť svätú omšu
a uschovať šesť premenených hostií do korporála.
Ten potom schoval pod kameň.
Nepriateľské vojsko bolo vytlačené späť a velitelia prosili kňaza,
aby mohli prijať sväté prijímanie ako znak poďakovania
za dosiahnuté víťazstvo.
Don Mateo teda odišiel na miesto, kde schoval hostie
a našiel ich celé zakrvavené.
Velitelia videli v tomto znamení Božie vyvolenie a povzbudenie,
prijali sväté prijímanie a zakrvavený korporál
priviazali na jednu z kopijí ako štandardu.
S ňou sa vybrali do boja proti Maurom a opätovne dobyli hrad Chio.
V boji dosiahli ničivé víťazstvo.
Vďaka za úspech bola pripísaná eucharistickému zázraku.
Šesť veliteľov pochádzalo z rôznych regiónov Španielska
a každý z nich si začal nárokovať,
že korporál by mal byť uchovávaný práve v jeho meste.
Trikrát bola vybratá Daroca ako miesto uloženia korporála zázraku.
Nakoniec sa dohodli na kompromise.
Položia korporál na chrbát mulice a kam ona slobodne pôjde,
tam bude korporál uložený.
Mesto, v ktorom sa mulica zastaví, bude mestom, ktoré si Boh vybral,
aby v ňom bol korporál uchovávaný.
Mulica šla 12 dní a prešla okolo 200 míl,
kým sa úplne vyčerpaná nedostala ku Kostolu svätého Marka do Darocy.
Následne bol vybudovaný Kostol Panny Márie a vyrobený vzácny relikviár,
v ktorom je dodnes možné uctievať zakrvavený korporál.
Vojvoda Vifréd založil v roku 887 kláštor v katalánskych Pyrenejách.
Okolo neho postupne vyrástla dedina, ktorú začali volať
„San Juan de las Abadesas.“
Tam sa až dodnes uchováva socha Ukrižovaného,
v ktorej je v čele umiestnená hostia,
ktorá zostala neporušená od roku 1251.
V roku 1251 sa v kláštornom kostole robili umelecké úpravy výzdob.
Medziiným bolo do kostola umiestnené aj drevené súsošie
Snímania Ježiša z kríža.
Okrem Ježiša sú prítomné aj sochy jeho Matky, Jozefa z Arimatey,
Nikodéma, svätého Jána, milovaného učeníka, a dvoch odsúdencov.
Tieto nádherné sochy, ktoré boli uchránené od zničenia
aj počas občianskej vojny v roku 1936,
vyvolávajú vďaka svojej expresivite hlboké emócie.
Osobitne Ježišova hlava má v sebe hlbokú krásu.
Keď bola socha vytvorená, na jej čele umelec vyhĺbil dieru
priemeru veľkosti 6 centimetrov,
aby sa v nej mohla uchovávať Eucharistia.
V roku 1251 tam bola hostia umiestnená.
Po čase však na ňu zabudli.
Až v roku 1426, keď sa sochy reštaurovali,
bola objavená diera na hlave Ukrižovaného,
ktorá bola zapečatená malou striebornou pečaťou.
Vnútri bola zavinutá v bielej látke hostia,
ktorá bola premenená v roku 1251.
Hostia bola úplne neporušená.
Odvtedy je hostia známa ako
„sväté tajomstvo zo San Juan de las Abadesas“
uctievaná a navštevovaná každoročne množstvom pútnikov.
© TV LUX 2019